自尚書郎出爲滁州刺史
作者：韋應物
朝代：唐

paragraphs: 少年不遠仕，秉笏東西京。
中歲守淮郡，奉命乃征行。
素慙省閣姿，況忝符竹榮。
効愚方此始，顧私豈獲幷。
徘徊親交戀，愴悢昆友情。
日暮風雪起，我去子還城。
登塗建隼旟，勒駕望承明。
雲臺煥中天，龍闕鬱上征。
晨興奉早朝，玉露霑華纓。
一朝從此去，服膺理庶甿。
皇恩儻歲月，歸服廁羣英。